## Pravilnik o mjerama kontrole arteritisa konja

### NN 62/2009 (29.5.2009.), Pravilnik o mjerama kontrole arteritisa konja

MINISTARSTVO POLJOPRIVREDE, RIBARSTVA I RURALNOG RAZVOJA

1420

Na temelju članka 17. stavka 3. Zakona o veterinarstvu (»Narodne novine«, broj 41/07 i 155/08), ministar poljoprivrede, ribarstva i ruralnog razvoja donosi

PRAVILNIK

O MJERAMA KONTROLE ARTERITISA KONJA

Poglavlje I.
OPĆE ODREDBE

Područje primjene

Članak 1.

Ovim se Pravilnikom propisuju mjere za kontrolu arteritisa konja.

Poglavlje II.
OPĆE MJERE

Sumnja na bolest

Članak 2.

1) Sumnja na bolest arteritis konja (u daljnjem tekstu: sumnja na bolest) postavlja se na temelju kliničkih znakova arteritisa konja i/ili na temelju utvrđenih specifičnih protutijela kod pastuha.

2) Posjednik životinje sumnju na bolest mora prijaviti u skladu s Pravilnikom o načinu prijave bolesti životinja (»Narodne novine«, broj 31/09).

3) U slučaju iz stavka 1. ovoga članka ovlašteni veterinar dužan je poduzeti mjere u svrhu isključivanja ili potvrđivanja arteritisa konja.

Dužnosti ovlaštenog veterinara u slučaju sumnje na bolest

Članak 3.

1) U slučaju sumnje na bolest ovlašteni veterinar mora dostaviti na pretraživanje:

a) pobačeni fetus i organe uginule životinje;

b) uzorak krvi i bris sluznice oka i nosa sumnjivih životinja;

c) najmanje dva ejakulata od serološki pozitivnih pastuha;

d) provesti epidemiološko istraživanje;

e) narediti neškodljivo uništavanje uginulih životinja.

2) U slučaju sumnje ne bolest službeni veterinar ili veterinarski inspektor posjedniku životinje naređuje sljedeće mjere:

a) zabranu prometa i premještanja kopitara s gospodarstva;

b) zabranu pripusta kopitara;

c) zabranu izdavanja svjedodžbe;

d) provođenje mjera čišćenja i dezinfekcije u objektima za držanje životinja.

2) Mjere iz stavka 2. ovoga članka službeni veterinar ili veterinarski inspektor može narediti i na drugim gospodarstvima ukoliko postoji sumnja da su navedena gospodarstva zaražena.

3) Mjere iz ovoga članka ostaju na snazi dok se sumnja na bolest ne isključi.

Potvrđeni slučaj bolesti

Članak 4.

1) Bolest je u pastuha potvrđena kada se u krvi utvrde specifična protutijela za virus uzročnika bolesti, a u sjemenu se dokaže prisutstvo virusa.

2) Pastuh u čijem se sjemenu utvrdi virus mora biti izlučen iz rasploda.

3) Bolest je u kobila potvrđena kada se u krvi utvrde specifična protutijela za virus uzročnika bolesti ili se dokaže prisutstvo virusa.

4) U kobile s utvrđenim kliničkim znakovima bolesti, moraju se provesti dva serološka pretraživanja u razmaku od najmanje 14 dana. Ako se u kobile utvrdi porast titra protutijela, smatra se zaraženom te se zabranjuje pripust dok se titar protutijela ne uravnoteži ili padne. Pretraživanje se ponavlja u razmacima od najmanje 14 dana.

Poglavlje III.
POSEBNE MJERE

Obveze službenog veterinara ili veterinarskog inspektora u slučaju potvrde bolesti

Članak 5.

1) U slučaju potvrde bolesti arteritisa konja službeni veterinar ili veterinarski inspektor na zaraženom gospodarstvu mora:

a) Narediti popisivanje i serološko pretraživanje svih kopitara;

b) Narediti neškodljivo uništavanje pobačenih fetusa i plodnih ovojnica;

c) Zabraniti pripust pozitivnih pastuha, njihovo evidentiranje kao izlučivača virusa u farmsku knjigu, uzgojnu knjigu ili drugi identifikacijski dokument pastuha i isključivanje iz rasploda;

d) Zabraniti pripust kobila koje na dan pripusta pokazuju kliničke znakove bolesti ili su ih pokazivale u razdoblju od tri mjeseca prije pripusta;

e) Ukoliko je pastuh serološki pozitivan, a dokazano je da je cijepljen protiv bolesti, odobriti korištenje životinje za rasplod pod uvjetom da je prije prvog cijepljenja pretražena na bolest sa serološki negativnim rezultatom, što je evidentirano u identifikacijski dokument pastuha;

f) Odobriti prevoženje zaraženih kopitara s gospodarstva radi klanja;

g) Narediti čišćenje i dezinfekciju zaraženog gospodarstva.

2) Mjere iz stavka 1. točaka c), d), e) i f) ovoga članka ostaju na snazi 28 dana nakon prestanka posljednjih kliničkih znakova bolesti i provođenja svih mjera te provođenja završnog čišćenja i dezinfekcije.

IV. ZAVRŠNA ODREDBA

Stupanje na snagu

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: NP 011-02/09-01/112

Urbroj: 525-06-1-0246/09-1

Zagreb, 18. svibnja 2009.

Ministar
mr. sc. Božidar Pankretić, v. r.

Pravilnik, NN 62/2009-1420